《在怀县作诗二首 其二》
魏晋·潘岳

春秋代迁逝，四运纷可喜。宠辱易不惊，恋本难为思。

我来冰未泮，时暑忽隆炽。感此还期淹，叹彼年往驶。

登城望郊甸，游目历朝寺。小国寡民务，终日寂无事。

白水过庭激，绿槐夹门植。信美非吾土，祗搅怀归志。

眷然顾巩洛，山川邈离异。愿言旋旧乡，畏此简书忌。

祗奉社稷守，恪居处职司。

作者简介：潘岳（公元247年～公元300年）即潘安，西晋著名文学家。字安仁，汉族，河南荥阳中牟（今河南郑州中牟大潘庄）人，出生于河南巩县（今河南郑州巩义）。潘安之名始于杜甫《花底》诗“恐是潘安县，堪留卫玠车。”后世遂以潘安称焉。